Zvuči kao zaplet nekog distopijskog filma, no prema zagovornicima teorije zavjere, taj scenarij vrlo je realan

Malim ljudima prijete velike zavjere. Nebom jedre leteći tanjuri, dok avioni ujesto goriva izbacuju nanotehnologiju s ciljem pretvaranja čovječanstva u poslušne kiborge, a nad 99 posto ljudi vlada jedan posto ljudi-reptila.

Zvuči kao zaplet nekog distopijskog filma, no prema zagovornicima teorije zavjere, taj scenarij vrlo je realan.

Petar Glebov (PIXSELL)

Za Krešimira Mišaka, voditelja, glazbenika i autora nekoliko knjiga, većina zaključaka teorije zavjere je istinita, čak i oni laicima najapsurdniji.

Pitanje koje prije svega treba postaviti je što je to realnost. -Središnja priča Davida Ickea nisu gmazovi već percepcija stvarnosti.

Sustav koji nam se nameće nije ljudski i onaj tko to shvati, primijetit će manipulaciju- govori nam voditelj emisije “Na rubu znanosti” koja se na HRT-u emitira već 14. godinu.

"Da bi se shvatilo kako sustav funkcionira, valja nam otputovati u prošlost do onog trenutka kada se sve promijenilo, prije nekih 6000 godina. U Sumeru se tada pojavljuju Anunnakiji, izvanzemaljci koji uvode poljoprivredu. Ljudi tada postaju niži te skloniji karijesima i drugim bolestima. Promijenila se i društvena struktura, uvedene su vojska i religija. U Starom zavjetu sve lijepo piše. Sustav koji imamo danas nije tu od jučer", priča nam Mišak koji je, iako ima brojne sljedbenike, svjestan da je mnogima teško prihvatiti ono što govori.

"Sustav funkcionira na nekoliko razina. Prva, ona svima vidljiva je razina profita. Druga razina je geostrateška. Na njoj financijsko-bankarska elita promiče svoje interese namećući umjetno stvorene konflikte. Na trećoj se stvara nadnacionalna elektronske države koja bi vladala svijetom. Na četvrtoj se teži kontroli pojedinaca kako bi se svi ti ciljevi ostvarili. A na petoj proces kontrolira jedan mentalitet koji nije ljudski, jer ljudi u svojoj prirodi nemaju takve sklonosti. Zato ih se programira i tako usađuje neljudske stavove i uvjerenja", objašnjava Krešo.

Sam pogrdni naziv teoriji zavjere skovala je CIA 60-ih kako bi diskreditirala one koji se nisu slagali sa službenim izvješćem o Kennedyjevom ubojstvu. Pobornike teorije zavjere etiketira se kao paranoike, no Mišak tvrdi da je istina drugačija.

"Psihološko istraživanje sveučilišta u Kentu, provedeno 2013. pokazalo je da su ljudi koji zagovaraju teoriju zavjere mentalno zdraviji od ostalih. Skloni su propitivanju i promišljanju te znaju da nemaju apsolutne odgovore, za razliku od ostalih koji imaju tendenciju da zbog svojih stavova budu agresivni i isključivi. Bez obzira na to što ih sustav ignorira, danas većina ljudi vidi da se ti procesi zbivaju", tvrdi Mišak i dodaje da sve te procese bez zadrške možemo nazvati fašističkima.

"Moja omiljena definicija fašizma je ona Jeffreya Gruppa koji kaže da je on spoj jake neizabrane vlade i korporacija. U taj opis se odlično uklapa Europska unija", euroskeptičan je Mišak.

Svi instrumenti vladanja svijetom u rukama su nekolicine moćnika. Za tu momčad igraju i izdanci slavnih obitelji Rothschild i Rockefeller.

Boris Ščitar/ PIXSELL

"Zar netko doista misli da su se oni umirovili? Da ako imaju sve da neće poželjeti kupiti još više? Najsvjetliji primjer je jedan naš veliki poduzetnik kojem je nedavno izletjelo kako su se Rothschildi divili brzini kojom je Ikea u nas izgrađena. Kasnije je taj video uklonjen s interneta", ukazuje Mišak na prisutnost svjetskih kontrolora u Lijepoj našoj te dodaje kako je struktura svjetske moći piramidalna.

"Na prvoj razini su države. One su samo pijuni. Iznad njih su multinacionalne korporacije. Njima upravljaju organizacije poput MMF-a i Svjetske banke. Iznad njih su delikatnije organizacije poput Bilderberga i Trilateralne komisije. U svim tim strukturama nalazi se staro europsko plemstvo. Greška je prstom uprijeti samo u jednu od ovih institucija. Valja ih gledati kao savršeno organiziranu mrežu, sustav koji se prvenstveno bavi oblikovanjem događaja, s ciljem zamagljivanja stvarnosti. Rothschildi su u tom svijetu tek operativci, a predsjednici i premijeri država službenici na pošti", iznosi stoljećima čuvanu tajnu naš sugovornik.

Takav sustav konstantno nudi promjenu, no ona je lažna i orkestrirana odozgo.

"Ako želiš promjenu umjesto Busha, doći će Obama, Milanovića će zamijeniti Karamarko, no svi oni najobičniji su poltroni. Kada građani nakon četiri godine vide da promjene nema, oni su već obavili ono što im je naređeno. Agenda svjetskih elita je lukava i dovodi ljude u luz-luz situaciju. Dobar primjer za to je emigrantska kriza. Koji god stav da odabereš, ide njima u korist. Ako si empatičan, radiš na islamizaciji Europe kojoj je cilj centralizacija EU kroz rastakanje nacionalnih država. Ako izabereš zatvaranje granica jer ne želiš da tv oja kultura bude nasilno promijenjena, onda opet radiš u korist agende jer dobiješ Europu punu žica, a umjesto ljudskih kvaliteta gajiš nacionalističke", objašnjava HRTov voditelj.

Takve strategije naziva ‘nečujnim oružjima tihog rata’. Iz nečujnog se oružja, kaže, ispucavaju situacije. Kada su ljudi u situaciji da se koprcaju u nekom problemu, nemaju vremena da sagledaju širu sliku koja baš i nije vesela. Ipak, prostor za borbu postoji i on dolazi u dvije varijante. Prva je kršenje besmislenih pravila.

"Male stvari su te koje čine razliku. U svakodnevnom životu čovjek se suočava s gomilom situacija u kojima se može boriti protiv nepravde. Jedan od njih je pomaganje drugima kršenjem pravila koje su elite donijele s ciljem da bi ljude pretvorile u strojeve. Znam za slučaj kad je poreznik došao zatvoriti kafić mog poznanika. Zapečatio mu je sva vrata, osim jednih. Svatko dolazi u takve situacija barem pet puta dnevno. Kroz njih se manifestira ljudskost", iznosi Mišak svoj savjet za bolji svijet.

Drugi oblik borbe je - ne činiti ništa.

"Ako ne sudjeluješ u nametnutim situacijama, one ne mogu funkcionirati. Istočnjaci su to zvali principom nečinjenja. Sjedi i promatraj, ali budi oprezan. Sustav radi na principu krivnje i straha. Puni nas krivnjom zbog prošlosti i strahom od budućnosti. Ako želiš spasiti prirodu, počisti park pored kuće, pri tome nećeš raditi za Ala Gorea. Ako se želiš boriti protiv terorizma, ugasi televizor. "

DESET ZALA KOJA PRIJETE HRVATSKOJ

EU

Fašistička tvorevina koja najbolje odgovara definiciji fašizma kao spoja jake neizabrane vlade i korporacija

OUTSOURCING

Radnici postaju robovi agencija i tako ih se dovodi do ruba egzistencije

ELITE

Elite porobljavaju čovječanstvo. Rothschildi su preko domaće elite prisutni i u Hrvatskoj

AKTIVIZAM

Gotovo svaki aktivizam u službi je vladajućih elita jer stvara privid da pojedinac ima izbor, a nema ga

POLITIČKA KOREKTNOST

I ova kategorija može štetiti društvu, bilo da ograničava slobodu govora ili da se primjenjuje nedosljedno

RASPRODAJA RESURSA

Hrvatska je resursima bogata zemlja, a elite žele zavladati svim prirodnim bogatstvima

MONSANTO

Vlada nad hranom, sjemenom i genetski uništava ljude

CHEMTRAILSI

Izbacuju ih avioni i realno je sumnjati da se kroz njih ubacuju transhumanističke tehnologije

IZBORI

Ljudi izlaze na izbore jer misle da će nešto promijeniti, ali grdno se varaju. Sve se vrti u krug

MINDCONTROLING

Svrha mu je pretvaranje ljudi u robote koji u glavi imaju pravila umjesto ljudskosti